Gennadi Gudkov

Gennadi Vladimirovitš Gudkov (vene keeles Геннадий Владимирович Гудков; sündinud 15. augustil 1956 Kolomnas Moskva oblastis Nõukogude Liidus) on Venemaa poliitik ja ettevõtja, endine Riigiduuma saadik.

Ta oli aastatel 2004–2007 poliitilise partei Venemaa Föderatsiooni Rahvapartei esimees. 2007. aastal ühines Rahvapartei Õiglase Venemaaga, mille poliitbüroo liikmeks sai Gudkov. Aastatel 2001–2012 oli Gudkov Riigiduuma liige. Riigiduumas on ta olnud julgeoleku komitee aseesimees ja Õiglase Venemaa fraktsiooni aseesimees. 14. septembril 2012 võeti talt Riigiduuma otsusega saadikumandaat.

Gudkov on turvafirma Julgeolekustruktuuride Ühendus Oskord asutaja ja omanik.

Haridus ja töökäik
Gudkov lõpetas 1978. aastal Kolomna Riikliku Pedagoogilise Instituudi võõrkeelte teaduskonna inglise keele õpetajana. Pärast instituuti teenis ta aega Nõukogude armees, astus NLKP liikmeks ja töötas kodulinna komsomolikomitees.

Aastatel 1982–1993 töötas Gudkov NSV Liidu Riikliku Julgeoleku Komitees, vastuluure liinis. Ta on lõpetanud Moskva külje all asunud Andropovi-nimelise NSV Liidu KGB Instituudi (praegu tegutseb samas Välisluure Akadeemia). Gudkov lahkus julgeolekuorganite teenistusest 1993. aastal majori auastmes. Hiljem, kui Gudkov töötas juba Riigiduumas, ülendati ta 1999. aastal reservalampolkovnikuks ja 2003. aastal reservpolkovnikuks.

Opositsioonipoliitika

Duumasaadik Gudkov võttis osa 2011. aasta detsembris alanud protestimiitingutest Riigiduuma valimistulemuste vastu. Koos Aleksei Navalnõi, Boriss Nemtsovi ja teiste opositsiooniliselt meelestatud poliitikutega esines ta Moskvas 10. detsembril Bolotnoje ploštšadil toimunud protestimiitingul kõnega.

2012. aasta septembris sai Gudkov prokuratuurilt süüdistuse ebaseaduslikus äritegevuses ja rahapesus. 14. septembril võttis Riigiduuma Gudkovilt saadikumandaadi (poolt hääletasid Ühtse Venemaa ja Venemaa Liberaaldemokraatliku Partei fraktsioonid, vastu hääletasid Õiglase Venemaa ja Venemaa Kommunistliku Partei fraktsiooni saadikud). 

2012. aasta oktoobris valiti Gudkov Venemaa opositsiooni koordinatsiooninõukogusse. 2013. aasta jaanuaris pärast osalemist Moskvas toimunud protestimarsil "Marss lurjuste vastu" esitas Õiglase Venemaa juhtkond Gennadi ja Dmitri Gudkovile ultimaatumi – kas astuda välja Koordinatsiooninõukogust või lahkuda Õiglase Venemaa ridadest. Gudkovid vastasid keeldumisega. Sama aasta märtsis heideti nad parteist välja. 

Gennadi Gudkov valiti 2013. aasta detsembris asutatud poliitilise partei Venemaa Sotsiaaldemokraadid esimeheks. 2013. aasta mais toetas poliitiline partei Jabloko Moskva oblasti kuberneri valimistel Gudkovi kandidatuuri. Valimispäeval septembris sai Gudkov 4,4% häältest ja jäi kolmandaks. 2014. aasta jaanuaris valiti Gudkov poliitilise partei Roheliste ja Sotsiaaldemokraatide Allianss kaasesimeheks. 2014. aasta oktoobris lahkus Gudkov parteist.

Isiklikku
Gennadi Gudkovi ema oli vene keele ja kirjanduse õpetaja, isa tööpingitehase insener. Gudkovi isapoolne vanaisa Pjotr Gudkov töötas Izvestija trükikojas ja oli Nikolai Buhharini abilisi. Gennadi Gudkovi isapoolne vanaema oli instituudi töötaja, kes Vene kodusõja ajal töötas Mihhail Frunze staabis. Gudkovi emapoolne vanaisa Vladimir Hovanski represseeriti suure terrori ajal.

Gennadi Gudkovi abikaasa Marija Gudkova (sünninimi Marija Karetkina) on turvafirma Julgeolekustruktuuride Ühendus Oskord direktorite nõukogu esimees. Gudkovil on kaks poega. Vanem poeg Dmitri Gudkov on poliitik, noorem poeg Vladimir Gudkov on võlgade sissenõude firma peadirektor. 

Detsembris 2014 ostis Gudkov Londoni kesklinnas eliitkorteri hinnaga 2,5 miljonit naela. Vastates ajakirjaniku küsimusele selgitas Gudkov, et Moskvast ära kolida ta ei kavatse. See ost oli vaid äriline tehing eesmärgiga hiljem teenida müügilt vaheltkasu. Gudkov lisas, et Venemaa võimud ei anna talle võimalust teenida riigi sees. Tema perekond on juba kaotanud kümneid miljoneid dollareid.

Gennadi Gudkov mängib bajaani.

Viited

Välislingid

Intervjuu. znak.com, 3. detsember 2012

Venemaa poliitikud
Venemaa ettevõtjad
Sündinud 1956